WAVE เล็งเพิ่มทุน 46.75 ล้านหุ้น ลุยขาย PP ให้ “เดอะมอลล์ กรุ๊ป” เข้าถือเฉียด 10%
WAVE ออกหุ้นเพิ่มทุน PP จำนวน 46.75 ล้านหุ้น ขายให้ “เดอะมอลล์ กรุ๊ป” ที่หุ้นละ 3.85 บาท เข้าถือเฉียด 10% หวังใช้เป็นเงินทุนหมุนเวียนในบริษัท และชำระหนี้สถาบันการเงิน ดันทุนจดทะเบียนเป็น 510.07 ล้านบาท จากเดิม 463.32 ล้านบาท
8 ก.พ. 2561

บริษัท เวฟ เอ็นเตอร์เทนเมนท์ จำกัด (มหาชน) หรือ WAVE เปิดเผยว่า ที่ประชุมคณะกรรมการบริษัทวานนี้ (7 ก.พ.) มีมติให้เสนอต่อที่ประชุมผู้ถือหุ้นเพื่อพิจารณาเพิ่มทุนจดทะเบียนเป็น 510.07 ล้านบาท จากเดิม 463.32 ล้านบาท โดยออกหุ้นใหม่ 46.75 ล้านหุ้น พาร์หุ้นละ 1 บาท เสนอขายให้กับบุคคลในวงจำกัด (PP) คือ บริษัท เดอะมอลล์ กรุ๊ป จำกัด ในราคาเสนอขายหุ้นละ 3.85 บาท รวมเป็นมูลค่าทั้งสิ้น 179.99 ล้านบาท
โดยภายหลังจากการเพิ่มทุนครั้งนี้ บริษัท เดอะมอลล์ กรุ๊ป จำกัด จะเข้ามาเป็นผู้ถือหุ้นของบริษัทในสัดส่วน 9.99% และต้องปฏิบัติตามเกณฑ์ห้ามขายหุ้น (Silent Period) โดยมีระยะเวลาห้ามขายหุ้น 1 ปี ขณะที่กลุ่มครอบครัวมาลีนนท์จะถือหุ้นในสัดส่วน 37.42%, นายณัฐพล จุฬางกูร ถือหุ้น 9.27% และผู้ถือหุ้นอื่นๆ 43.31%
สำหรับวัตถุประสงค์ในการเพิ่มทุนครั้งนี้ เพื่อเป็นเงินทุนหมุนเวียนและเงินสำรองในการดำเนินธุรกิจของบริษัทและบริษัทย่อย และเพื่อชำระคืนหนี้บางส่วนให้แก่สถาบันทางการเงิน ซึ่งจะส่งผลให้บริษัทมีต้นทุนการเงินที่ต่ำลงในอนาคต และเพิ่มศักยภาพในการแข่งขันและการพัฒนาธุรกิจของบริษัทให้สามารถเติบโตได้อย่างมั่นคงและยั่งยืน ตลอดจนสร้างผลตอบแทนให้แก่บริษัทและผู้ถือหุ้นในอนาคต
ทั้งนี้ บริษัทคาดว่าการเพิ่มทุนให้กับ PP ครั้งนี้จะแล้วเสร็จภายใน 45 วัน ภายหลังจากผู้ถือหุ้นมีมติอนุมัติ โดยคณะกรรมการมีความเห็นว่า หากบริษัทสามารถเสนอขายหุ้นสามัญเพิ่มทุนดังกล่าวได้ภายในระยะเวลาดังกล่าว จะทำให้บริษัทสามารถบรรลุวัตถุประสงค์ของการเพิ่มทุนในครั้งนี้ได้ตามแผนการใช้เงินที่กำหนดไว้ได้อย่างมีประสิทธิภาพ ซึ่งจะส่งผลดีต่อการประกอบธุรกิจของบริษัท
อย่างไรก็ตาม บริษัทกำหนดประชุมวิสามัญผู้ถือหุ้นครั้งที่ 1/2561 เพื่อพิจารณาเรื่องดังกล่าวในวันที่ 22 มี.ค.61